**รัฐบาลร่วมมือ 14 องค์กรดูแลสุขภาพแรงงานนอกระบบ**

ต่อจากนี้ไป ขอเชิญรับฟังไทยคู่ฟ้า ครับ

 รัฐบาลร่วมกับ 14 องค์กรเครือข่ายด้านแรงงานจัดทำโครงการส่งเสริมป้องกันโรคจากการประกอบอาชีพสำหรับกลุ่มแรงงานที่ไม่ได้อยู่ในระบบประกันสังคมจำนวนกว่า 22 ล้านคน ด้วยการบริหารจัดการและดำเนินงานด้านความปลอดภัย อาชีวอนามัย และสภาพแวดล้อมในการทำงาน สร้างความรู้ความเข้าใจด้านการดูแลสุขภาพ และส่งเสริมการมีหลักประกันทางสังคม โดยในระยะแรกจะเริ่มดำเนินการกับ 5 กลุ่มเสี่ยงที่สำคัญ ครอบคลุมแรงงานกว่า 6.2 แสนราย ได้แก่ กลุ่มเกษตรประเภทเพาะปลูก กลุ่มแกะสลักหิน กลุ่มคนเก็บและคัดแยกขยะ กลุ่มผู้ขับขี่รถแท็กซี่ในเขตกรุงเทพมหานครและปริมณฑล และกลุ่มตัดเย็บผ้าและผลิตภัณฑ์จากผ้า ทั้งนี้ รัฐบาลตั้งเป้าหมายผลักดันให้แรงงานนอกระบบทั่วประเทศได้รับการดูแลด้านสุขภาพอย่างทั่วถึงภายในระยะเวลา 5 ปี เพื่อสร้างความเข้มแข็งและคุณภาพชีวิตที่ดีให้ผู้ใช้แรงงานซึ่งเป็นกลไกฐานรากที่สำคัญของการพัฒนาประเทศ

 ร่วมเดินหน้าประเทศไทย กับสำนักโฆษก สำนักเลขาธิการนายกรัฐมนตรี